SA’ner belig plaasmoorde ná oorwinning tydens UFC-buigingDricus du Plessis. Foto: Twitter. Suid-Afrikaanse sportliefhebbers het die afgelope paar maande min gehad om oor te glimlag, maar Dricus “Stillknocks” du Plessis het soos ’n Elvis Blue-liedjie gemaak en vir almal weer rede gegee om te glo. Die 26-jarige uitblinker in gemengde gevegskuns het amok in sy Ultimate Fighting Championship-buiging teen Brasilië se Markus Perez gemaak toe hy die geveg in die eerste ronde op Dana White se Fight Island in Abu Dhabi gewen het. Perez het gedurende die voorafgaande weegsessie sy gesig soos die Joker opgemaak, maar dit was Du Plessis wat ná net meer as vier minute laaste gelag het. Hoewel die meer ervare Perez sterk begin het, het Du Plessis vinnig sy voete gevind en op die aanval oorgeslaan. Een van sy opstoppers het die Brasiliaan góéd getref en die gevegbeampte het kort daarna die aksie stopgesit. Hy is ook een van die EFC se sterre en is vol lof vir sy Suid-Afrikaanse ondersteunerspan. Foto: Verskaf. Dit was ’n verstommende oorwinning vir die man wat in Pretoria aan sy vaardighede slyp en hy het ná afloop van die geveg ook sy stem oor plaasmoorde dik gemaak. “Suid-Afrika gaan tans deur ’n moeilike tyd met plaasmoorde wat hoogty vier; mense word daagliks vermoor,” het Du Plessis gesê. Hy het bygevoeg dat die internasionale gemeenskap dalk nie van alles bewus is nie en dat hy sy platform wil gebruik om mense in te lig. “Kom ons stop die plaasmoorde. Ek wil hê die wêreld moet sien wat in Suid-Afrika gebeur. Dit is só ’n mooi land en dit word deur dinge soos dié geruïneer. Kom ons staan saam as land om dit te oorwin. “Ek is gereed vir die groot verhoog en binnekort sal die hele wêreld weet wie Stillknocks is,” het hy vóór die Perez-geveg gesê. Nou ja, ná gisteraand het hy baie nuwe ondersteuners gekry. "I came in here and finished a guy that's never been finished, and it feels absolutely amazing."@DricusDuPlessis talks about getting his first UFC win and what it means to him to represent South Africa.#UFCFightIsland5 | #InAbuDhabi | @VisitAbuDhabi pic.twitter.com/UdiO6fIJpe — UFC News (@UFCNews) October 11, 2020